钦定古今图书集成/理学汇编/经籍典/第108卷 > 北周卫元嵩元包经传 > 《运蓍》第九
## 钦定古今图书集成/理学汇编/经籍典/第108卷 > 北周卫元嵩元包经传 > 《运蓍》第九

五行之数，一曰水，二曰火，三曰木，四曰金，五曰土，此
其生也。六曰水，七曰火，八曰木，九曰金，十曰土，此其
成也。凡五行生成之数五十有五，肇于勿芒，动于冥
默，物休咎于未形，辨忧虞于既惑，鬼出神入，而变化
无穷，穷幽洞灵而生成不息，体混茫之自然，与天地
而为极，实所谓微妙元通，深不可测。故仲尼曰：“天一
地二，天三地四，天五地六，天七地八，天九地十。天数
五，地数五，五位相得而各有合。”天数二十有五，地数
三十，凡天地之数五十有五，此所以成变化而行鬼
神矣。《易》用四十九策者，穷少阳也。包用三十六策者，
极太阴也。穷少阳，盖尚文也。极太阴，盖尚质也。文质
之变，数之由。阳不穷九，阴不极八，明《大衍》之不可过
也。阳之策一十有二，阴之策二十有四，凡三十有六，
盖取数于乾坤，五行八卦，同符合契。共而为一，曰太
一；分而为两，曰两仪。揲之以三，曰三才；营之以四，曰
四时。归馀于终，取象于闰。数之闰也，在于左；阳之动
也；数之萌也；在于右，阴能生也。

“混茫既判，天地辟矣；天地既辟，三统分矣。三统既分，
四时序矣；四时既序，闰斯生矣；正闰相生，数无穷矣。”
《传》曰：“五行者，阴阳之精气，造化之本源。德赞三才，功
济万物。在乎天也，谓之五星；据乎地也，谓之五岳；行
于人也，谓之五材。若天无五星则辰宿错灭，地无五
岳则山泽崩竭，人无五材则性命剿绝。故知天以五”
星为政，地以五岳为镇，人以五材为用，三正之立，五
行所成也。人者上禀五星之气，下居五岳之分，中受
五材之助，故天地之间，惟人最灵，则知人者五行之
瑞，五行之秀，是以包五藏，蕴五神，全五体，备五事，合
而行之，有五德，皆本于五行。然则色不以五行，虽有
离娄之明，不能定其文彩，声不以五“行，虽有师旷之
聪，不能定其音律。味不以五行，虽有俞跗之术，不能
定其性命。气不以五行，虽有老聃之道，不能定其嘘
吸。言不以五行，虽有尼父之德，不能定其词理。历数
不以五行，虽有重黎之算，不能守其叙阴。阳不以五
行，虽有牺炎之圣，不能定其吉凶。万物无不由五行
以定。”包者，定也。定之为义博矣哉。夫不定而视，则五
色乱于目矣；不定而听，则五音乱于耳矣；不定而食，
则五味乱于口矣。故五色令人目盲，五音令人耳聋，
五味令人口爽。鼻不定而吸，则不能理五气；心不定
而语，则不能敷五教；志不定而行，则不能修五德；身
不定而动，则不能用五事。夫有一不定，则人不畏；有
一不定，则人不信。是以君子定其目而后视，定其耳
而后听，定其味而后食，定其气而后吸，定其心而后
语，定其志而后行，定其身而后动，定其数而后算，定
其意而后占。故“无失矣。”夫至人不占者何？以其定也。
占者所以定美恶，至人无恶；占者所以定吉凶，至人
无凶；占者所以定休咎，至人无咎；占者所以定嫌疑。
至人无疑，夫惟定矣。又何假于占哉。